Jokertegn

Jokertegn brukes for å betegne ett eller flere vilkårlige tegn, bl.a. i filnavn og tekststrenger. Ved hjelp av jokertegn kan man få flere søkeresultater samtidig for lignende navn eller tekster, eller man kan finne det man er på jakt etter selv om man bare husker deler av et navn eller en streng.

Når man angir filnavn, representerer et spørsmålstegn (?) ett vilkårlig tegn, mens en asterisk (*) representerer et hvilket som helst antall (også null) vilkårlige tegn. Eksempel:

 *.ogg – samsvarer med alle filer med navn som slutter på .ogg
 ab?.txt – samsvarer med f.eks. abc.txt og abd.txt, men ikke f.eks. abcd.txt
 test.* – samsvarer med alle filer som begynner med test., uansett suffiks, f.eks. test.h og test.cpp

I SQL betyr et prosenttegn (%) et hvilket som helst antall vilkårlige tegn, mens en understreking (_) betyr ett tegn.

Kategori:Symboler